CELEX: 32019R1935
Language: ro
Date: 2019-05-13 00:00:00
Title: Regulamentul Delegat (UE) 2019/1935 al Comisiei din 13 mai 2019 de modificare a Directivei (UE) 2016/97 a Parlamentului European și a Consiliului în ceea ce privește standardele tehnice de reglementare care adaptează valorile de bază în euro pentru asigurarea de răspundere civilă profesională și pentru capacitatea financiară a intermediarilor de asigurări și reasigurări (Text cu relevanță pentru SEE)

22.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 301/3
               
            
         REGULAMENTUL DELEGAT (UE) 2019/1935 AL COMISIEI
         din 13 mai 2019
         de modificare a Directivei (UE) 2016/97 a Parlamentului European și a Consiliului în ceea ce privește standardele tehnice de reglementare care adaptează valorile de bază în euro pentru asigurarea de răspundere civilă profesională și pentru capacitatea financiară a intermediarilor de asigurări și reasigurări
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2016/97 a Parlamentului European și a Consiliului din 20 ianuarie 2016 privind distribuția de asigurări (1), în special articolul 10 alineatul (7),
         întrucât:
         
                     (1)
                  
                  
                     Autoritatea Europeană de Asigurări și Pensii Ocupaționale (EIOPA) are obligația de a revizui periodic valorile de bază pentru asigurarea de răspundere civilă profesională și pentru capacitatea financiară a intermediarilor de asigurări și reasigurări pentru a ține seama de evoluția indicelui european al prețurilor de consum publicat de Eurostat. În perioada 1 ianuarie 2013-31 decembrie 2017, indicele european al prețurilor de consum produs pentru Uniune de către Eurostat a crescut cu 4,03 %. Astfel, valorile de bază menționate mai sus ar trebui adaptate pentru a ține seama de această creștere procentuală.
                  
               
                     (2)
                  
                  
                     Prin urmare, Directiva (UE) 2016/97 ar trebui modificată în consecință.
                  
               
                     (3)
                  
                  
                     Pentru a permite statelor membre să adapteze valorile de bază relevante în dispozițiile lor naționale și pentru a acorda intermediarilor de asigurări și reasigurări timp suficient pentru a lua măsurile de punere în aplicare necesare, aplicarea prezentului regulament ar trebui amânată.
                  
               
                     (4)
                  
                  
                     Prezentul regulament se bazează pe proiectul de standarde tehnice de reglementare transmis Comisiei de către EIOPA.
                  
               
                     (5)
                  
                  
                     EIOPA a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul grupului părților interesate din domeniul asigurărilor și reasigurărilor instituit prin articolul 37 din Regulamentul (UE) nr. 1094/2010 al Parlamentului European și al Consiliului (2),
                  
               ADOPTĂ PREZENTUL REGULAMENT:
         
            Articolul 1
            Modificările Directivei (UE) 2016/97
            Articolul 10 din Directiva (UE) 2016/97 se modifică după cum urmează:
            
                        1.
                     
                     
                        alineatul (4) se înlocuiește cu următorul text:
                        
                                    „(4)
                                 
                                 
                                    Intermediarii de asigurări și reasigurări trebuie să dețină o asigurare de răspundere civilă profesională care să acopere întregul teritoriu al Uniunii sau altă garanție comparabilă pentru răspunderea care decurge din neglijența profesională, în valoare de cel puțin 1 300 380 EUR pentru fiecare solicitare de despăgubiri și în valoare globală de 1 924 560 EUR pe an pentru totalitatea solicitărilor de despăgubiri, cu excepția cazului în care o astfel de asigurare sau garanție comparabilă le este pusă la dispoziție de o întreprindere de asigurare sau de reasigurare sau de altă întreprindere în numele căreia intermediarul de asigurări sau de reasigurări acționează sau este împuternicit să acționeze sau dacă întreprinderea respectivă și-a asumat întreaga răspundere pentru acțiunile intermediarului.”;
                                 
                              
                  
                        (2)
                     
                     
                        la alineatul (6) al doilea paragraf, litera (b) se înlocuiește cu următorul text:
                        
                                    „(b)
                                 
                                 
                                    cerința ca intermediarul să aibă o capacitate financiară care să fie în permanență la nivelul de 4 % din valoarea primelor anuale încasate, cu condiția să fie de minimum 19 510 EUR;”.
                                 
                              
                  
         
            Articolul 2
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la [Oficiul pentru Publicații: a se introduce data – 6 luni de la data intrării în vigoare].
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 mai 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 26, 2.2.2016, p. 19.
         
            (2)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană de Asigurări și Pensii Ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).